**PREDSTAVITEV EKIPE, KI USTVARJA VAŠEK IGRE V LJUBNEM**

V Krajevni skupnosti Ljubno se že vrsto let ob koncu avgusta organizirajo vaške igre, ki so skozi leta postale osrednji dogodek krajevnega praznika. Igre so namenjene vsem krajanom, zadnje čase pa v goste prihajajo tudi ekipe iz sosednjih krajevnih skupnosti.

Da se vaške igre vsako leto »zgodijo«, poskrbi trojica organizatorjev (Gregor Praprotnik, Matej Pagon in Primož Janc) ob podpori ostalih članov Športnega društva Ljubno.

Gregor Praprotnik prevzame večino organizacijskega in logističnega dela, da je dogodek sploh lahko izpeljan. Od gostinske ponudbe, srečelova, koordinacije tehnične ekipe do aktivnega sodelovanja pri pripravi iger in rekvizitov.

Matej Pagon s svojimi strokovnimi izkušnjami iz animacij in izvajanja različnih programov pripomore k povezani celoti iger, pripravi rekvizitov, fotografiranju in urejanju fotografij dogodka.

Primož Janc pa je s svojimi trenerskimi izkušnjami odličen kreator zanimivih iger, skrbi pa tudi za koordinacijo tekmovalnih skupin, sodniške ekipe in nadzorne ekipe pri srečelovu.

Organizacija vaških iger ni enostavna zgodba, kar vsako leto bolj in bolj priznavajo tudi udeleženci. Same priprave se namreč pričnejo že nekaj tednov pred samo izvedbo iger. Uskladitev datuma, izbira iger, pri katerih se pazi, da so prilagojene vsem starostnim skupinam udeležencev, kajti v zadnjih letih je starostni razpon med najmlajšim in najstarejšim udeležencem tudi krepko preko 50 let. Organizatorji se potrudijo in vsako leto poskrbijo za pester program iger – veliko je novih iger, kakšne atraktivne in najbolj zanimive pa se občasno tudi ponovijo. Poleg iger in pravil za posamezno igro, je za samo izvedbo potrebno priskrbeti tudi rekvizite, ki so prav tako plod »domače izdelave«.

Na dan prireditve, se delo za organizatorje začne že ob zgodnji jutranji uri, zaključek pa se zgodi naslednji dan, s pospravljanjem in čiščenjem prireditvenega prostora. Organizacija ni omejena samo na igre, saj organizatorji poskrbijo, da tako tekmovalci, kot obiskovalci niso ne žejni in ne lačni. Vsako leto je organiziran tudi srečelov z atraktivnimi nagradami, pri čemer je značilno to, da srečke poidejo v dobre pol ure, enako hitro pa so prevzete tudi vse nagrade. Seveda pa so organizirane tudi vzporedne igre za obiskovalce, kot so kegljanje, prstomet in druge.

Celoten izkupiček iger, je namenjen delovanju športnega društva, manjšim investicijam in obnovitvenim posegom ŠD Ljubno.